ཡང་ཕྱི་ཕྱོགས་འགྲིམས་པའི་གྲོགས་པོ་ཞིག་གིས་སྐད་ཆ་བཤད་རྒྱུར།སྔོན་ཆད་ཉིས་སྟོང་བདུན་བརྒྱད་ཡར་སྔོན་དུ་ཨ་རིའི་བྱིས་པའི་སློབ་གྲྭ་དག་ཏུ་བྱིས་པ་རྣམས་ལ་དགེ་རྒན་གྱིས་འཇམ་པོ་རྐྱང་རྐྱང་གིས་སློབ་གསོ་སྤེལ་བ་ལས།གཅར་རྡུང་རྩད་ནས་བྱེད་མི་ཆོག་པའི་སྒྲིག་གཞི་ཡོད།ད་སྐབས་ཨ་རིའི་སློབ་གྲྭ་ཁག་ཏུའང་ཉམས་མྱོང་གི་བརྒྱུད་རིམ་མང་པོ་བརྒྱུད་མཐར།འཇམ་པོ་རྐྱང་རྐྱང་དང་ཅུང་ཟད་གཅར་རྡུང་ཡང་བྱས་ན་དགེ་སྐྱོན་གང་ཆེ་བསྡུར་བས་ཕྱི་མའི་ལམ་དུ་བསྐྱོད་འགོ་བཙུགས་པ་རེད།དེའི་རྒྱུ་མཚན་ཡང་།འཇམ་པོ་རྐྱང་རྐྱང་བྱས་ཚེ་དེ་རིང་དགེ་རྒན་གྱིས་སློབ་ཁྲིད་མཇུག་གྲོལ་སྐབས།སློབ་ཕྲུག་ཚོར་སློབ་སྦྱོང་ཡག་པོ་དང་།ལས་བྱ་ཚད་ལྡན་འབྲི་རོགས་ཞེས་བསྐུལ་ཀྱང་ལེགས་སོ་ཟེར་ནས་མཇུག་གྲོལ་འགྲོ།སང་ཉིན་སློབ་ཁྲིད་ལའང་མི་འོང་བ་དང་གལ་ཏེ་འོང་རུང་ལས་བྱ་གཅིག་ཀྱང་བྲིས་མེད་ཚེ་དགེ་རྒན་གྱིས་ཁྱོད་ཀྱིས་སློབ་སྦྱོང་ཡག་པོ་བྱས་མི་འདུག་ཅེས་ངག་ཐོག་ནས་བཀའ་བཀྱོན་ཅུང་ཙམ་བྱས་རུང་།དགོངས་དག་ཞུ།ཞེས་ཟེར་བས།འདི་ལྟར་ཞི་བ་རྐྱང་རྐྱང་གི་སློབ་གསོ་མུར་མཐུད་ཚེ།ལགས་སོ་དང་དགོངས་དག་གཉིས་ཀྱི་བར་ནས་བྱིས་པའི་མི་ཚེ་རིག་གནས་དང་ཀུན་སྤྱོད་གང་ཡང་འཕེལ་རྒྱས་སུ་མི་འགྲོ་བར་སྟོང་ཟད་འགྲོ་བའི་ཉེན་ཁ་འདུག་ཟེར་བཞིན་ཡོད།ཅེས་གསུངས་པའང་ཁུངས་ལུང་ཡོད་མེད་གང་ལྟར་ཡང་།དངོས་གནས་ཉམས་མྱོང་གིས་གྲུབ་པ་ཞིག་རེད་སྙམ།